เพลิงทรนง (ภาพยนตร์ปี พ.ศ. 2506)

***เพลิงทรนง*** เป็นภาพยนตร์ไทยแนวโลดโผน อาชญากรรม ขนาด 16 มม. พากย์สด ปี พ.ศ. 2506 สร้างโดยจิตรวาณีภาพยนตร์ กำกับโดยครูรังสี ทัศนพยัคฆ์ นำแสดงโดยมิตร ชัยบัญชาและเอื้อมเดือน อัษฎา เข้าฉายครั้งแรกเมื่อวันที่ 27 ตุลาคม พ.ศ. 2506 ที่โรงภาพยนตร์เอ็มไพร์ ภาพยนตร์เรื่อง เพลิงทรนง มีจุดเด่นสำคัญอยู่ที่เพลงประกอบภาพยนตร์ คือเพลง “หัวใจขายขาด” ขับร้องโดย สุเทพ คอรัส จากเสียงร้องต้นฉบับของทนงศักดิ์ ภักดีเทวา อย่างไรก็ตาม ในปัจจุบันภาพยนตร์เรื่อง เพลิงทรนง ฉบับปี พ.ศ. 2506 ไม่หลงเหลือฟิล์มภาพยนตร์ฉบับสมบูรณ์หรือกากฟิล์มให้เห็นแล้ว โดยคงเหลือเพียงฟิล์มเอาท์เทค ซึ่งเป็นฟิล์มที่ไม่ได้ถูกนำมาใช้ในฉบับฉายจริง รวมถึงฟิล์มตัวอย่างภาพยนตร์ขาวดำเท่านั้น

## เนื้อเรื่อง
*เพลิงทรนง* เล่าเรื่องราวของ ดารินทร์ สุรลักษณ์ (เอื้อมเดือน อัษฎา) ลูกสาวคนเดียวของ นายเฟื่อง สุรลักษณ์ (สมควร กระจ่างศาสตร์) เจ้าของบริษัทศิลาจำกัด ซึ่งประกอบกิจการระเบิดและย่อยหินเพื่อจำหน่าย หลังจากสำเร็จการศึกษาจากมหาวิทยาลัย ดารินทร์ขอร้องบิดาให้มอบตำแหน่งผู้จัดการบริษัทให้ตนดูแลแทน แม้นายเฟื่องจะไม่เห็นด้วย แต่ด้วยความรักและตามใจบุตรสาวจึงยอมให้ดารินทร์เข้าบริหารกิจการ

อย่างไรก็ตาม การดำเนินงานของบริษัทกลับตกต่ำลงอย่างมาก ภายหลังดารินทร์เข้ารับตำแหน่ง เนื่องจาก เด่นศักดิ์ (สิงห์ มิลินทราศัย) ผู้ช่วยของเธอมีพฤติกรรมไม่ซื่อสัตย์ โดยลอบร่วมมือกับ นายวีระชาติ (สมพล กงสุวรรณ) เจ้าของบริษัทคู่แข่ง ทั้งเด่นศักดิ์และวีระชาติต่างมีความประสงค์ในตัวดารินทร์ โดยเด่นศักดิ์หวังใช้การแต่งงานเพื่อก้าวขึ้นเป็นเจ้าของบริษัทศิลา ส่วนวีระชาติมุ่งหวังจะรวบรวมกิจการหินทั้งหมดไว้ในมือของตน

ดารินทร์ล่วงรู้แผนการดังกล่าว แต่แสร้งทำเป็นไม่ทราบเรื่องเพื่อใช้ประโยชน์จากทั้งสองฝ่าย อย่างไรก็ตาม ปัญหาภายในบริษัทยิ่งทวีความรุนแรงขึ้น ทั้งการผลิตหินไม่ทันกำหนดส่ง ถูกปรับจากผู้ซื้อ และเครื่องจักรชำรุดบ่อยครั้ง ทำให้สถานการณ์ทรุดหนักลงเรื่อย ๆ โดยดารินทร์ปกปิดเรื่องทั้งหมดไม่ให้บิดาล่วงรู้

เมื่อทราบข่าว นายเฟื่องจึงวางแผนแก้ไขสถานการณ์ ด้วยการส่ง เพลิง ทรนง (มิตร ชัยบัญชา) อดีตคนงานเก่าที่เพิ่งพ้นโทษจากเรือนจำในคดีฆ่าคน มาเป็นหัวหน้าคนงาน พร้อมแนะนำตัวเพลิงกับดารินทร์ การปรากฏตัวของเพลิงสร้างความไม่พอใจแก่ดารินทร์เป็นอย่างมาก เนื่องจากมองว่าเพลิงหยาบคายและอวดดี จึงสั่งให้เด่นศักดิ์จัดการสั่งสอน แต่เพลิงกลับแสดงให้เห็นว่าไม่ใช่คนที่ใครจะข่มเหงได้ง่าย

เหตุการณ์เกือบบานปลายเป็นความรุนแรง ก่อนจะสงบลงเมื่อ นายเฟื่อง, อำพล (อบ บุญติด) หุ้นส่วนทางธุรกิจ และ ดาวไสว (กิ่งดาว ดารณี) ลูกพี่ลูกน้องของดารินทร์ เดินทางมาถึง นายเฟื่องขอให้ดารินทร์รับเพลิงเข้าทำงาน พร้อมฝากฝังให้ดูแลกัน ทำให้ดารินทร์จำใจยอมรับเพลิงไว้ แม้จะไม่เต็มใจก็ตาม

เพลิงเริ่มปรับปรุงระบบงานใหม่ โดยมี นายแถม (ล้อต๊อก) คนงานเก่าแก่ของนายเฟื่องเป็นผู้ช่วย และปลดคนงานที่ขี้เกียจซึ่งเป็นพวกของเด่นศักดิ์ออก ส่งผลให้เด่นศักดิ์ไม่พอใจและร้องเรียนต่อดารินทร์ แต่เธอไม่กล้าขัดขวางเพลิง เนื่องจากเกรงว่าเรื่องการบริหารงานที่ล้มเหลวจะถูกเปิดเผยต่อบิดา

ต่อมา พ.ต.ต.กำราบ (วิน วิษณุรักษ์) เพื่อนของเพลิง ขอให้เพลิงร่วมมือในการสืบราชการลับเกี่ยวกับแหล่งผลิตเฮโรอีน โดยปกปิดความสัมพันธ์ระหว่างทั้งสอง และกำชับให้ดารินทร์ช่วยควบคุมดูแลเพลิง ดารินทร์จึงเข้าใจว่าเพลิงอยู่ภายใต้อำนาจกฎหมายและไม่กล้าขัดขืนเธออีก
เมื่อเพลิงเข้าขัดขวางผลประโยชน์ของเด่นศักดิ์ เด่นศักดิ์จึงใช้ พรเทวี (แววตา อาษาสุข) ซึ่งหลงรักตน ให้ลอบยิงเพลิงแต่ไม่สำเร็จ ดาวไสว ทราบเรื่องและเกิดความเห็นใจเพลิง พร้อมไม่พอใจพฤติกรรมของดารินทร์ที่ดูหมิ่นเพลิง ทั้งที่เพลิงเป็นผู้ทำให้งานของบริษัทเริ่มฟื้นตัว

พ.ต.ต.กำราบส่ง ธรณี (ประจวบ ฤกษ์ยามดี) มาร่วมงานกับเพลิงในการสืบหาแหล่งซ่องโจรและแหล่งผลิตเฮโรอีน ทำให้บทบาทของเด่นศักดิ์ถูกลดทอนลง เด่นศักดิ์จึงวางแผนให้พรเทวีล่อลวงธรณีจนเกิดความเข้าใจผิดกับเพลิง แต่ในที่สุดกำราบก็ช่วยคลี่คลายความขัดแย้ง และธรณีกลับดึงพรเทวีมาเป็นพวกเสียเอง

ขณะเดียวกัน วีระชาติหลอกขายเครื่องโม่หินให้ดารินทร์ พร้อมปล่อยเงินกู้ ส่งผลให้ดารินทร์ตกอยู่ในภาวะลำบากยิ่งขึ้น เพลิงพยายามขัดขวางจนถูกพวกของวีระชาติและเด่นศักดิ์ทำร้าย ก่อนจะได้รับความช่วยเหลือจากธรณีและ แผลง (ทักษิณ แจ่มผล) คนทุบหินขาย เพลิงชักชวนแผลงให้ร่วมงานกับบริษัท แม้แผลงจะมีแผนซ่อนเร้นต้องการให้บริษัทโม่หินทั้งสองฝ่ายขัดแย้งกันเพื่อเอื้อประโยชน์ต่ออาชีพของตน แต่ในที่สุด ด้วยความเป็นลูกผู้ชายและการไกล่เกลี่ยของธรณี เพลิงและแผลงจึงยอมจับมือร่วมงานกันต่อไป

ก่อนที่ เพลิง ธรณี แผลง และพันตำรวจตรีกำราบ จะจัดการปราบเด่นศักดิ์และนายวีระชาติลงได้สำเร็จ พร้อมกับการเปิดเผยความจริงว่าแท้จริงแล้ว เพลิง ทรนง คือ ภพ ภูธร ลูกชายของนายอำพลและเป็นคู่หมั้นของดารินทร์ ที่นายเฟื่องและนายอำพลส่งมาเพื่อปราบพยศของดารินทร์

## นักแสดง
* มิตร ชัยบัญชา รับบท เพลิง ทรนง/ภพ ภูธร
* เอื้อมเดือน อัษฎา รับบท ดารินทร์ สุรลักษณ์
* กิ่งดาว ดารณี รับบท ดาวไสว
* ทักษิณ แจ่มผล รับบท แผลง
* ประจวบ ฤกษ์ยามดี รับบท ธรณี
* วิน วิษณุรักษ์ รับบท พันตำรวจตรีกำราบ
* สิงห์ มิลินทราศัย รับบท เด่นศักดิ์
* สมพล กงสุวรรณ รับบท นายวีระชาติ
* สมควร กระจ่างศาสตร์ รับบท นายเฟื่อง
* อบ บุญติด รับบท นายอำพล
* ล้อต๊อก รับบท แถม

## การสร้างใหม่
ในปี พ.ศ. 2519 สุมาลีภาพยนตร์โดยสุมาลี ทองหล่อ ได้นำภาพยนตร์เรื่องนี้กลับมาสร้างใหม่ นำแสดงโดยสมบัติ เมทะนีและอรัญญา นามวงศ์ เข้าฉายครั้งแรกเมื่อวันที่ 31 ธันวาคม พ.ศ. 2519

## อ้างอิง

หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2506
หมวดหมู่:ภาพยนตร์โลดโผนไทย
หมวดหมู่:ภาพยนตร์อาชญากรรมไทย
หมวดหมู่:ภาพยนตร์ที่กำกับโดย รังสี ทัศนพยัคฆ์
หมวดหมู่:ภาพยนตร์ภาษาไทยในคริสต์ทศวรรษ 1960
หมวดหมู่:ภาพยนตร์ที่ถ่ายทำใน 16 มม.